એ સમયે યુવાન મંત્રીના વયોવૃદ્ધ પિતા તેની પ્રતીક્ષા કરી રહ્યા હતા. પુત્ર જ્યારે ઘેર આવતો ત્યારે જ પિતા અને પુત્ર સાથે જમવા બેસતા. પુત્ર જ્યાં સુધી ઘરે ન આવે ત્યાં સુધી પિતા તેની પ્રતીક્ષા કરતા બેસી રહેતા. આજે પુત્રને મોડો આવેલો જોઈને વૃદ્ધ પિતાને તે ગમ્યું નહીં. એમણે કહ્યું : ‘બેટા, આજે કેમ મોડું થયું? તને ખબર છે ને કે તને મૂકીને હું કદી જમવા બેસતો નથી. જમવાનો સમય પણ આજે વીતી ગયો. હું પણ તારા વિના ભૂખ્યો જ બેઠો છું. તું આમ મોડું કરે તે કેમ ચાલે?’